Sinialliku org
Sinialliku org (ka Loodi-Sinialliku ürgorg) on kaitsealune ürgorg Sakala kõrgustiku keskosas, Viljandi maakonnas Viljandi vallas. Org on kagu-loodesuunaline ja suubub Tänassilma-Viljandi-Raudna orgu. Oru veerude kõrgus on 15–25 meetrit. Orus voolab Sinialliku oja ning asuvad Sinialliku allikad, Sinialliku järv, Ramsi tehisjärv ja Sinialliku kalatiigid. Oru veerudel on rikkalikult allikaid. Loodi külas suubub orgu Paistu ürgorg. Org koos sellega külgnevate Sinialliku oosidega on arvele võetud ürglooduse objektidena ning kuuluvad kaitse alla Loodi looduspargi koosseisus.